《闻苏大养直同李子充游云居作此诗招之》
宋代·李彭

人心各如面，石交定难逢。吾观苏夫子，真有古人风。

自开蒋生径，日望求羊踪。乃携李长吉，上我欧岌峰。

羌山落君手，稍欲吞附庸。练练峰上云，萧萧岩际松。

想当岸纶巾，啸傲惊归鸿。我有浣花竹，隔林闻曙钟。

幽禽发佳响，亦足披心胸。何当小休辔，一尊聊此同。

作者简介：李彭，约公元一o九四年前后在世，字商老，南康军建昌（今江西永修县）人，江西诗派诗人。生卒年均不详，约宋哲宗绍圣初前后在世。博览群书，诗文富赡，为江西派大家。曾与苏轼、张耒等唱和。甚精释典，被称为“佛门诗史”。生平事迹不可考。